**** Ергазина Баглан Кабдолловна

«Қостанай гуманитарлық колледж» мекемесінің

«мектепке дейінгі тәрбие және оқыту»

 циклінің арнайы пәндер оқытушысы

**КӘСІБИ БІЛІМ БЕРУДІҢ ДУАЛДЫ ТҮРІ – ӘЛЕУМЕТТІК ӘРІПТЕСТІКТІҢ НӘТИЖЕСІ**

**ДУАЛЬНАЯ ФОРМА ПРОФЕССИОНАЛЬНОГО ОБРАЗОВАНИЯ-РЕЗУЛЬТАТ СОЦИАЛЬНОГО ПАРТНЕРСТВА**

**THE DUAL FORM OF VOCATIONAL EDUCATION IS THE RESULT OF SOCIAL PARTNERSHIP**

Аңдатпа: Білім бар жерде даму, жетілу, кемелдену үрдісі қатар жүріп, бір сәтке де толастамай алға жылжи береді.

Аннотация: там, где есть знания, процесс развития, совершенствования, зрелости идет параллельно, не теряя ни одного момента вперед.

Abstract: where there is knowledge, the process of development, improvement, maturity goes in parallel, without losing a single moment forward.

 Сапалы да кәсіби білім беру – әлеуметтік қорғау, тұрақтылықтың, адам өмірінің әр кезеңіндегі өзін – өзі кәсіби тұрғыда жүзеге асыруының кепілі. Адами ресурстарды дайындауда жоғары білім беру және кәсіби деңгейі жоғары жаңа технологияларды меңгерудің қажетті шарты өнім сапасын жоғарлату және оның әлемдік нарықта бәсекеге қабілеттілігі, ұлттың зияткерлік мүмкіншілігін дамыту болып табылады. Осыған орай шет елдердің озат тәжірибесін тиімді қолданудың қажеттілігі артып келеді.

Әлемге әйгілі халықаралық (Австрия, Германия, Норвегия, Оңтүстік Корея, Сингапур ) тәжірибелерді зерттеу арқылы біз дуалды оқыту – кәсіби – техникалық білім берудегі ең тиімді жүйе екені анықталып отыр.

Дуалдық оқыту жүйесі жөнінде Елбасы Н. Назарбаевтың «Мәңгілік ел» болуды мұрат еткен «Қазақстан - 2050» Стратегиясы – қалыптасқан мемлекеттің жаңа саяси бағыты» атты саяси маңызы зор тарихи жолдауында: *«таяудағы 2-3 жылда дуалдық, техникалық және кәсіптік білім берудің ұлттық жүйесінің негізін қалыптастыру керектігі және келешекте жастардың техникалық білім алуын мемлекеттік кепілдендіруге көшіруді қарастыру қажеттілігі»*нақты айтылып өткен еді. Кәсіптік шеберлікті қамтамасыз етудің нақты жолы ол – жас мамандарды оқытып үйрету, жаңа мамандыққа бейімдеу болып табылады. Бұл мәселе жұмыспен қамтудың жаңа стратегиясы арқылы өріс алуда.

Дуалдық жүйе дегеніміз, студент – түлектер білім алумен қатар, кәсіпорындар мен мекемелерде жұмыс істеуді бастайды. Оқуды бітіргенде бұл студенттер сол кәсіпорынның жұмыс ерекшеліктерімен және қондырғы – құрылғыларымен толық танысып, сол кәсіпорынға немесе мекемеге орналасуға мүмкіндік алады. Дуалдық жүйенің негізгі мақсаты – осы заманғы еңбек нарығындағы жедел өзгерістерге тез арада бейімделетін, бәсекеге қабілетті, білікті мамандар даярлау мен қайта дайындау үрдісінде жұмыс берушілер мен кәсіптік маман даярлау оқу орындары арасында әрекеттестік жасау болып табылады.

Сапалы кәсіптік білім беруді дуалдық жүйенің негізінде жүзеге асыратын болсақ, жұмыс беруші кәсіпорындардың ұтатыны:

* Кәсіпорынның технологиялық базасында студенттердің тәжірибеден өтуін ұйымдастыру арқылы озық ойлы, талапты адамдарды жұмысқа алу мүмкіндігіне ие болады.
* Құзырлығы жоғары мамандар кәсіпорынның жұмысын сапалы деңгейге көтереді.
* Ұжымда психологиялық дұрыс ахуал, жақсы көңіл күй, еңбек етуге деген ынта артады, жұмысшылардың тұрақтылығын қамтамасыз етеді.
* Құзырлығы жоғары мамандар өндірістік технологияда, өнер – тапқыштық, шығармашылық, инновациялық қабілеті арқылы кәсіпорынның экономикасын дамытады, пайдасын ұлғайтады.
* Экономикасы дамыған кәсіпорындағы жұмысшының еңбекақысы артады, халықтың әлауқатын арттырудағы кәсіпорынның үлес салмағы артады.

 Кәсіби- техникалық білім берудегі дуалды оқытуды біз тек педагогикалық мүмкіндік емес, нарықтық экономикаға бейімделген білім феномены ретінде қарастырамыз. Бұл жүйе Қазақстандық педагогика саласын алға жетелеуге ықпал көрсетеді деп күтіледі. Бұл екі жақты мақсат – жастарды әлеуметтік ортаға бейімдеуді көздеген белгілі бір техникалық кәсіп алуға бағытталса, екінші жағынан – мемлекеттің дамып келе жатқан экономикасын кәсіби мамандармен қамтамасыз ету болып табылады.

Қазақстанда дуалды оқыту жүйесі жұмыс берушілердің белсенділігі арқылы ғана енгізіле алады. Колледждер мен серіктес кәсіпорындар білікті мамандар даярлау талаптарына сәйкес болып, оқк құралдары мен, кәсіби бағдарға сәйкес оқыту орындарымен (шеберханалар, лабораториялар) қамтылған болу керек.

Колледждер ұжымдарының халықаралық жобаларға қатысуы заманауи болашақ мамандарды даярлаудың барлық деңгейінде әлеуметтік әріптестермен серіктестікті дамытады. «Мемлекет» - «жұмыс беруші» - «оқу мекемесі» - «білім алушы» парадигмасы бойынша кәсіби білім беру жүйесінің жауапкершілігінің артуы, колледж түлектері кәсіби білімінің сапасын, оларды жұмыспен қамту кепілдігіне негіздеме болады.

Бұл жол инновациялық көзқарастарды тиімді, деңгейлеп енгізу мен бағдарлы мақсаттарға және жоғары сапалы деңгейде қол жеткізудің нақты жолы.

**Әдебиеттер:**

1. Қазақстан Республикасының 2011 – 2020 жылдарға арналған Мемлекеттік бағдарламасы. 2010ж. 7 – желтоқсанында ҚР Президенті Үкімімен бекітілген № 1118 zakon.kz
2. Қазақстан Республикасы Білім және ғылым министрлігінің 2011 – 2015 жылдарға арналған стратегиялық жоспары // zakon.kz / 141156 – zakon –respubliki – Kazakhstan – ot – 27.html
3. ҚР Президенті Н.Ә. Назарбаевтың «Қазақстан жолы – 2050: Бір мақсат, бір мүдде, бір болашақ» Қазақстан халқына Жолдауы. Астана, 17 – қаңтар 2014ж.
4. «Дуальды оқытуға көшу жайындағы сұрақтар» //http://forum.eitiedu.kz/index. Php/2012/01/04/dualnaya – model – p – t – obrazovaniya/